Унэ бгынэжахэр щремыIэ
Ингушым и Iэтащхьэ Евкуров Юнус-Бэч унафэ ищIащ бандитхэм зыщагъэпщкIункIэ хъуну унэ бгынэжа псори щIащыкIыну.
Терроризмэм и бий республикэ комиссэм пIа-щIэгъуэкIэ зэхуигъэса зэIущIэм абы апхуэдэу къыщигъэуващ цIыху зыщымыпсэу унэ нэщI псори ирахыну — мис ахэр я гъэпщкIупIэу къыщIэкIынущ хабзэншагъэкIэ Iэщэ зыIыгъ цIыхухэм.
Апхуэдэ унафэр я Iэужьщ иджыблагъэ Ингушымрэ Шэшэнымрэ къыщыхъуахэм: республикитIми боевикхэм щаукIащ хабзэхъумэ зыбжанэ. Езыми зыхигъэкIуэдэну мурад зыщIа террористым Шэшэным щыхузэ-фIэкIащ МВД-м и щIыналъэ къудамэм и щIапIэм ихьэу къаруушхуэ зиIэ лагъым къыщигъэуэн. Хабзэхъумэхэу щы укIыгъэ, тху уIэгъэ хъуащ.
А махуэм апхуэдэ щIэпхъаджагъэ щалэжь пэтащ Ингушым и Нестеровская станицэми. АрщхьэкIэ ар щIыпIэ полицейхэм къызэпаудащ, къэрал псом къыщалъыхъуэ Мачукаев Суламбек яубыдри. НаIуэ зэрыхъуамкIэ, Кавказ Ищхъэрэм щызеуэ бандэ гупхэм ящыщ зым и унафэщI Махаури Беслъэн боевик ныбжьыщIэм пщэрылъ щищIат Сунжэ РОВД-р къигъэуэну. Ар къызэмыхъулIа щIалэр станицэм кIуат «шэхьид» бгырыпх щIэпхауэ икIи Калашниковым и автомат иIыгъыу.
Абы и псалъэхэм тращIыхьри, хабзэхъумэхэр техьащ етIуанэ щIэпхъаджагъэр зылэжьын хуея бандэ гупым щыщым и лъэужь. Бандитыр «ВАЗ-207» автомобилым ист. Машинэр къэуащ, и гъуэгур зэрызэхуащIу. Мы Iуэхум хэкIуэдащ Ингушым и МВД-м и лэжьакIуэ Маршаури Магомед.
Яубыда Мечукаевым къажриIащ тротил иIыгъыу Сунжэ РОВД-м кIуэн и пэкIэ гуп и гъусэу зыщигъэпщкIуар дэнэ щIыпIэми. Ар Умаров Доку и щхьэхъумэхэм ящыщ зым и лъапсэу къыщIэкIащ.
Ингушым и Iэтащхьэ Евкуров Юнус-Бэч къыхигъэщхьэхукIащ ар зэрырахынур икIи абы и пIэм къатитIу зэтет псэупIэ унэ зэрыращIыхьынур.
Республикэм щрахынущ зейр ямыщIэ икIи нэщIу щыт адрей унэхэри. Дауи, абыхэм ящыщынущ бандитхэм абгъуэ ящIахэри. ЩIыналъэм и Iэтащхьэм делагъэу къилъытащ цIыхухэр Iуву щызэхэс жылагъуэм бандэхэм хэщIапIэ къызэрыщагъуэтар икIи абыкIэ сакъыныгъэр зыфIэкIуэда щIыпIэ къулыкъущIэхэр къуаншэу.
-Ингушым и Iэтащхьэм и унафэр дыдоIыгъ къыщыжраIащ «РГ»-м и лэжьакIуэм ФСБ-м. — Боевикхэм яIэн хуейкъым зыщышхэн, зыщагъэпсэхун зыщагъэхъужын щIыпIэхэр. Ахэр зэзышалIэ цIыхухэри псалъэ гъущэхэмкIэ къыпхуэгъэдэIуэнукъым.
Хабзэм тепщIыхьмэ, зэуэным хуэщIа икIи шэхэр зыщIэлъ унэхэр Iэщэ хьэлъэхэмкIэ ирах, а унэр зеям къигъэув хъунукъым игъуэта хэщIыныгъэр хуапшыныжыну.
ЖытIэнщи, Iуэху щхьэхуэхэр щрагъэкIуэкIым хабзэхъумэхэм быдапIэу къагъэсэбэпа псэупIэ унэ- хэр езытахэм хуапшыныж ягъуэта хэщIыныгъэр.
Ларинэ Аленэ,
Егоров Иван.
«Российская газета»
